વેલાના પુત્રને એક પછી એક પ્રશ્ન પૂછતાં કાર્યકર્તાની કાયા કંપી ગઈ. મનોમન દીકરાને વંદન કર્યા, ધન્યવાદ આપ્યા. દીકરાના દિદાર તો ભૂંડે હાલ હતા, પણ મન દરિયા કરતાંય વિશાળ હતું. સીસ્ટર કાર્યકર્તાને મદદ કરવા ભલામણ કરે તે પહેલા સંસ્થાના કાર્યકર્તાએ દર્દીને દત્તક લીધો. તેના માથા પરનો ભાર હળવો કર્યો. તેના ગ્રાફના તથા બીજા બીલો જોઈ ભલભલાના મુખમાંથી નીકળી પડે: ધન્ય છે બેટા તને ! દીકરાઓ તમે કાલે શું ખાશો તેનો પણ વિચાર નથી કર્યો. રૂપિયા વીસ હજાર શી રીતે પાછા વાળીશું તેનો પણ તમે વિચાર નથી કર્યો. બસ એક જ ભાવ મારા બાપા સાજા થશે તો આખી જિંદગી કાળી મજૂરી કરી આપણે દેવું ભરી દઈશું.